L'equip de govern s'ha reunit amb l'empresa de Family Cash i l'empresa que està urbanitzant i construint la nova parcel·la
06 de maig 2019

Hui s'han reunit l'alcalde, Quico Fernández, el regidor d'Activitats, Guillermo Sampedro; el regidor d'Urbanisme, Pablo Abelleira; el regidor de Promoció Econòmica, Miguel Chover; el regidor de Contractació, Pepe Gil i els propietaris de Family Cash, Rosa Ferrero en este cas, i l'empresa que està urbanitzant i construint la parcel·la que la marca de supermercats dedicats a l'alimentació i productes de la llar ha decidit situar a Sagunt. L'alcalde, ha declarat que “**això indica que Sagunt està de moda i per això totes les empreses volen tindre presència a la nostra ciutat i, per tant, podem parlar d'èxit**”. 

  

Amb la nova ubicació de la marca es generaran entre 85 i 90 llocs de treball de persones que tinguen una formació vinculada amb este tipus d'activitat, la majoria de la localitat. “**Anime estes persones a formar-se, a estar preparades per aprofitar estes oportunitats que començaran a funcionar a partir d'octubre-novembre**”, ha expressat Fernández. El departament de Promoció Econòmica col·laborarà en la cerca de les persones i dels perfils més adequats. “**Des d'Activitats i Urbanisme hem agilitat al màxim les llicències perquè és una empresa que crearà quasi un centenar de llocs de treball i, com més prompte comence millor per a la població. A més, per la seua ubicació, beneficiarà els dos centres comercials de la zona, així com els veïns de Fusió, que tindran més servicis**”, ha declarat Sampedro.

  

La parcel·la és de 11.000 metres quadrats i la nau on estarà la botiga ocupa més de 6.000 metres quadrats. Ja s'ha començat el moviment de terres amb totes les llicències, ja que l'empresa ja té llicència ambiental i d'edificació, i estan veient la possibilitat de fer una ampliació “**perquè pensen que tenen unes bones expectatives i, per tant, diríem que això va a tota marxa**”, ha expressat l'alcalde. La marca té previst acabar l'obra després d'estiu i obrir les portes en l'últim trimestre, aprofitant la campanya de nadal i la instal·lació de Sagunt seria la desena tenda que obri l'empresa que ha iniciat ara també la seua expansió per Andalusia i Múrcia i que es concentra, principalment, a les províncies de València i Castelló.

  

L'alcalde expressa que “**per a nosaltres recollir els fruits de treball d'estos anys és molt satisfactori perquè precisament és un dels objectius principals que ens havíem marcat, ser una ciutat que continua amb la seua tradició industrial, que com hem vist ha tingut una derivació importantíssima cap a la logística. Potenciar al màxim tot el sector de turisme, cultura, patrimoni que han donat molt bons resultats i també ens estem convertint en un referent comercial. Per tant, jo crec que hui en dia Sagunt és una ciutat que ho té tot i que ho hem d'aprofitar tot, però sempre en benefici de totes les persones. El treball és la millor manera de fomentar els principis d'igualtat i justícia per a tots els ciutadans**”.

  

![](/media/muslrjr3/88_c_fcash.jpg)​​​  

*   [](http://www.facebook.com/sharer.php?u=https://aytosagunto.es/va/actualitat/l-equip-de-govern-s-ha-reunit-amb-l-empresa-de-family-cash-i-l-empresa-que-està-urbanitzant-i-construint-la-nova-parcel-la/ "Facebook")
*   [](http://twitter.com/share?url=https://aytosagunto.es/va/actualitat/l-equip-de-govern-s-ha-reunit-amb-l-empresa-de-family-cash-i-l-empresa-que-està-urbanitzant-i-construint-la-nova-parcel-la/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-equip-de-govern-s-ha-reunit-amb-l-empresa-de-family-cash-i-l-empresa-que-està-urbanitzant-i-construint-la-nova-parcel-la/ "Linked In")
*   [](mailto:?body=https://aytosagunto.es/va/actualitat/l-equip-de-govern-s-ha-reunit-amb-l-empresa-de-family-cash-i-l-empresa-que-està-urbanitzant-i-construint-la-nova-parcel-la/)